I n f o r m á c i a 

o finančných dopadoch realizácie zákona o štátnej službe, zákona o verejnej službe a zákona o Hasičskom a záchrannom zbore v štátnom rozpočte na rok 2002, resp. predpoklad pre rok 2003

Rok 2002

	Zákonom č. 586/2001 Z. z. o štátnom rozpočte na rok 2002 bol na rok 2002 oproti schválenému rozpočtu na rok 2001 limit miezd, platov, služobných príjmov a ostatných osobných vyrovnaní vyšší  o  15,6 %, čo súvisí predovšetkým s realizáciou zákona o verejnej službe, štátnej službe a zákona o Hasičskom a záchrannom zbore. V absolútnom vyjadrení  sa výdavky na mzdy, platy, služobné príjmy a ostatné osobné vyrovnania v porovnaní so schváleným rozpočtom na rok 2001 zvýšili o 6,6 mld. Sk. Na zvýšení sa v nemalej miere podieľalo aj premietnutie dopočtu valorizácie tarifných (funkčných) platov zamestnancov rozpočtovej a príspevkovej sféry z roku 2001 a  realizácia ďalšieho platu (14. platu) pre vojenské a bezpečnostné zložky (pre zamestnancov vojenských a bezpečnostných zložiek predstavuje zvýšenie služobných príjmov cca 8,3 %). Dopočet valorizácie tarifných, resp. funkčných platov z roku 2001 v rozpočte pre  rok 2002 sa prejavil nárastom ich tarifných platov všetkých zamestnancov vo výške 2 %  (v celoročnom vyjadrení), okrem pedagogických zamestnancov, kde  valorizácia tarifných platov z roku 2001  predstavuje v celoročnom vyjadrení nárast zodpovedajúci 4%.  Valorizácia platov ústavných činiteľov, sudcov a prokurátorov sa na celkovom zvýšení podieľala  nárastom ich platov vo výške         6,5 %.

V roku 2002 sú kvantifikované výdavky na mzdy a platy, vrátane odvodov do poistných fondov a príspevku do Národného úradu práce pre cca 341 tisíc zamestnancov rozpočtovej a príspevkovej sféry (vrátane vojenských a bezpečnostných zložiek) v objeme cca 76 mld. Sk, z ktorých mzdy a platy (vrátane mzdových nákladov pre zamestnancov príspevkových organizácií) predstavujú cca 55,2 mld. Sk.

Zákon o verejnej službe, štátnej službe a o Hasičskom a záchrannom zbore sa dotýka cca 289 tisíc zamestnancov rozpočtovej a príspevkovej sféry, pre ktorých je na mzdy a platy vrátane odvodov do poistných fondov a príspevku do Národného úradu práce rozpočtovaných  cca 56,9 mld. Sk, z toho na mzdy a platy (vrátane mzdových nákladov) 41,3 mld. Sk.

Z vyššie uvedeného počtu tvoria:
 
•	170 tisíc osôb  zamestnanci školstva, v tom 112 tis. pedagogickí zamestnanci, z ktorých cca 11 tisíc zamestnancov tvoria pedagógovia vysokých škôl,
•	23 tisíc osôb zamestnanci na úseku sociálneho zabezpečenia krajských a okresných úradov, z ktorých 6 tisíc osôb sú zdravotnícki zamestnanci
•	3 tisíc osôb   zdravotnícki zamestnanci v ostatných rozpočtových kapitolách (spolu cca  9 tisíc zdravotníckych zamestnancov)
•	26 tisíc osôb zamestnanci  aparátov ústredných orgánov a krajských a okresných úradov
•	3 tisíc osôb príslušníci Hasičského a záchranného zboru

Realizácia zákona o verejnej službe, štátnej službe a zákona o Hasičskom a záchrannom zbore s termínom účinnosti od 1. apríla 2002 sa v štátnom rozpočte na rok 2002 v časti miezd, platov a odvodov do poistných fondov premietla v celkovej výške 6,6 mld. Sk, z ktorých sa  na mzdy a platy (vrátane mzdových nákladov) rozpočtovalo 4,8 mld. Sk. 

Na celkovom dopade realizácie týchto zákonov v rozpočte na rok 2002 sa oproti pôvodným zámerom podieľala predovšetkým zmena termínu účinnosti vyššie uvedených zákonov o jeden štvrťrok a vo výraznej miere ďalšie úpravy platov, predovšetkým pre pedagogických zamestnancov, vedeckovýskumných zamestnancov a zdravotníckych zamestnancov, ktorým sa postupnými krokmi výrazne zvýšili stupnice platových taríf. 

Pre zamestnancov verejnej služby odmeňovaných podľa všeobecnej stupnice platových taríf  na uplatnenie zákona o verejnej službe sa do rozpočtových kapitol uvoľnili finančné prostriedky zodpovedajúce nárastu mesačného platu zamestnanca v priemere            o 1 310,- Sk. Na realizáciu stupnice platových taríf pre pedagogických zamestnancov sa na uplatnenie zákona o verejnej službe rozpočtovalo naviac 1 465,- Sk okrem pedagogických zamestnancov vysokých škôl, kde sa zvýšil objem finančných prostriedkov o ďalších 61 mil. Sk, čo v priemere predstavuje zvýšenie o cca 730,- Sk na celkovú sumu 2 195,- Sk pre vysokoškolských pedagógov. Najvýraznejší nárast priemerného platu zaznamenajú zdravotnícki zamestnanci rozpočtovej a príspevkovej sféry, kde dochádza k nárastu ich platov vo výške cca 58%, v absolútnom vyjadrení bolo do rozpočtových kapitol uvoľnených mesačne v priemere 4 901,- Sk na jedného zamestnanca. Pre zamestnancov štátnej služby sa do jednotlivých rozpočtových kapitol zapracovalo zvýšenie mesačných platov v priemere o 1 785,- Sk. 
Finančné prostriedky na realizáciu zákona o verejnej službe a štátnej službe boli pre rozpočtové organizácie rozpisom štátneho rozpočtu uvoľnené do rozpočtových kapitol. Pre príspevkové organizácie boli finančné prostriedky na realizáciu zákona o verejnej službe rozpočtované v kapitole Všeobecná pokladničná správa a v mesiaci marec boli uvoľnené do rozpočtových kapitol okrem časti finančných prostriedkov potrebných na prípadné vyrovnanie platov vyplývajúcich z príslušných ustanovení schválených zákonov. Súčasne pre príslušníkov Hasičského a záchranného zboru sú na realizáciu ich zákona rozpočtované finančné prostriedky v kapitole Všeobecná pokladničná správa, ktoré budú uvoľnené v mesiaci apríl. Zvýšenie služobných platov príslušníkov predstavuje mesačný nárast na jedného zamestnanca v priemere o 4 176,- Sk. 

Uvedené zákony nadobudli účinnosť dňom 1. apríla 2002. V tejto etape nie je možné posúdiť ich reálny dopad. Na základe poznatkov je možné konštatovať, že bude veľmi obtiažne zabezpečiť realizáciu týchto zákonov v rámci rozpočtovaného objemu miezd a platov.  Uvedené súvisí aj s nesystémovými prvkami, ktoré boli prijímané počas schvaľovacieho procesu.  Posledne prijatá novela zákona o verejnej službe zakladá nároky, ktorých krytie v štátnom rozpočte nie je zabezpečené. Ide o zvýšenie platov zamestnancov kultúrnych zariadení (knižníc......), schválenie samostatnej stupnice platových taríf pre verejných zamestnancov Kancelárie Národnej rady SR atď. Aj samostatná stupnica platových taríf pre štátnych zamestnancov Kancelárie Národnej rady SR, Kancelárie prezidenta SR a Ústavného súdu SR predstavuje výrazné zvýšenie, finančné krytie ktorého nie je v štátnom rozpočte na rok 2002 zabezpečené. Súčasne nie je známy finančný dopad, ktorý vyplynie z realizácie uznesenia vlády SR č. 1154/2001, ktorým bolo uložené podpredsedníčke vlády SR pre integráciu M. Kadlečíkovej v spolupráci s ministrom financií a ministrom práce, sociálnych vecí a rodiny v nadväznosti na nariadenie vlády SR, ktorým sa ustanovuje katalóg činností v štátnej službe a jeho dopĺňania určiť odmeňovanie zamestnancov štátnej služby, ktorí sa podieľajú na prístupovom procese a uvoľniť finančné prostriedky pre zvýšenie úrovne odmeňovania týchto zamestnancov. Súčasne nie je známy ani prípadný finančný dopad súvisiaci s vyplatením odstupného v zmysle prijatých zákonov.

Ďalším z nesystémových prvkov, ktorý bol prijatý v Národnej rade SR a bude veľmi obtiažne zabezpečiť jeho finančné krytie v štátnom rozpočte na rok 2003 je zvýšenie platov pedagogických zamestnancov vysokých škôl mesačne v priemere o cca 7 000,- Sk, čo v celoročnom vyjadrení predstavuje finančný dopad  zodpovedajúci 1,1 mld. Sk.

Vo väzbe na uvedené, v súčasnej etape nie je možné bez vstupu do prijatých zákonov o verejnej službe, štátnej službe a zákona o Hasičskom a záchrannom zbore uvažovať so znížením výdavkov v  kategórii miezd a platov, vrátane mzdových nákladov.  Práve naopak, možno očakávať dopyt správcov rozpočtových kapitol po finančných prostriedkoch na realizáciu predmetných zákonov z dôvodu zaraďovania zamestnancov do vyšších platových tried, s ktorými zákon o verejnej službe, resp. štátnej službe neuvažoval, ako aj z dôvodu zabezpečenia vyrovnania platu v zmysle prijatých ustanovení predmetných zákonov. 

Rok 2003

V štátnom rozpočte na rok 2003 sa bilancuje požiadavka zabezpečiť naviac v porovnaní s rozpočtom na rok 2002 finančné prostriedky na mzdy a platy vrátane odvodov do poistných fondov a príspevku do Národného úradu práce v celkovej výške cca 11,9 mld. Sk,  z toho na mzdy a platy (vrátane mzdových nákladov) 8,6 mld. Sk.

Tento nárast spočíva:

•	v zabezpečení vyššej stupnice platových taríf pre pedagogických zamestnancov vysokých škôl s termínom účinnosti od 1. januára 2003 (na úroveň stupnice platových taríf pre zdravotníckych zamestnancov) s dopadom 1,1 mld. Sk
•	v dopočte troch mesiacov zákonov o štátnej službe, verejnej službe a zákona o Hasičskom a záchrannom zbore s celkovým dopadom 2,3 mld. Sk
•	v realizácii 13. platu u zamestnancov štátnej služby, resp. jednej polovice 13. platu pre zamestnancov verejnej služby v zmysle schválených zákonov, vrátane úpravy platov zamestnancov verejnej služby, ktorá by zodpovedala rozdielu do výšky celého platu tak, ako u zamestnancov štátnej služby, s celkom dopadom 4,8 mld. Sk
•	v zabezpečení novely zákona č. 380/1997 Z. z. o peňažných náležitostiach profesionálnych vojakov, ktorá je t. č. v parlamente  s dopadom v mzdovej oblasti 1,3 mld. Sk (stanovisko Ministerstva obrany SR je, že uvedená požiadavka bude krytá v rámci prideleného           1,89 % - ného hrubého domáceho produktu určeného pre rezort ministerstva obrany).
•	vo valorizácii platov ústavných činiteľov, sudcov, prokurátorov vyplývajúcej zo zákonov, vrátane valorizácie funkčných platov príslušníkov policajného zboru, SIS atď., profesionálnych vojakov, colníkov, u ktorých sa navrhuje zmena zákona (t. č. predložená na rokovanie Národnej rady SR) spočívajúca vo zvýšení funkčných platov týchto zamestnancov v závislosti od zvýšenia priemernej mzdy v Národnom hospodárstve SR s dopadom cca 1,9 mld. Sk. 
•	v zabezpečení finančných prostriedkov súvisiacich s požiadavkou nárastu počtu zamestnancov v súvislosti so zabezpečením administratívnych potrieb – EÚ, NATO a s aplikáciou nových zákonov upravujúcich odmeňovanie sudcov a prokurátorov (účinnosť od 1. 1. 2003) s celkovým dopadom 0,5 mld. Sk.

Vo vykvantifikovanom objeme finančných prostriedkov nie sú vyčíslené dopady súvisiace s úpravou výšky minimálnej mzdy, s ktorou uvažuje Ministerstvo práce, sociálnych vecí a rodiny SR od 1. októbra  2002 vo výške cca  5 560,- Sk (v zmysle nariadenia vlády SR č. 411/2000 Z. z. je ustanovená výška minimálnej mzdy na 4 920,- Sk za mesiac pre zamestnanca odmeňovaného mesačnou mzdou).